钦定古今图书集成/方舆汇编/职方典/第1092卷 > 邵武府风俗考 府志
## 钦定古今图书集成/方舆汇编/职方典/第1092卷 > 邵武府风俗考 府志

府总

《晋郡县志》：“治生勤俭，人信巫鬼，疾病罕延医药，乡村尤甚。”

《旧志》：郡之风俗，力学好义，喜以儒术相高，衣冠科第，号称“文雅。”

其俗刚烈峻整，其民尚气鲠直。

《武阳志》：“人尚理学，彬彬乎道德文物，有邹、鲁遗风。”

尚气节，厌浮华，蔚乎可观。

夏志道南考亭之学兴，郡中渊源理学，士风为之丕变，比屋弦诵，号“小邹鲁。”

《冯志》为士者，儒雅乐善，居乡者，力农重谷，嫁娶尚门第，丧祭用古礼。

《邢志》：“郡在闽西，于楚为近，故楚越之地，饭稻羹鱼，不贾而足。地势饶食，无饥馑患，以故呰窳偷生，鲜积聚而多贫。”

其地风密土厚，民多寿考。元时有“真率会” 、黄镇成诸人题序，犹有存者。明成、弘间，有“颐年会” ，皆于受生之日，耆宾咸集，陈俎豆序。少长皓须庞眉，笑语欢洽，尽日而退。子弟执事甚恭，遇长者于途，必拱立以俟，既过乃行。图形分赞，题咏颇多。郡守潘旦、王銮，同知邹武，教授周冲，教谕邓杞，省元朱淛皆为之序，有集成卷。嘉靖间，亦有《续颐年会》，拟迹前辈。今俗每于悬弧之辰，绘图赠序，鼓乐煇煌，亲友盛服以贺，设席延宾，肴馔奢侈，或搬演梨园，几至十馀日，耗费甚多。此亦拟古之太过也。